ไฟแนนซ์ทูเดย์
โดย...ใจฮิน
17 มี.ค. 2559

โดย...ใจฮิน
...อภิศักดิ์ ตันติวรวงศ์ รมว.คลัง เป็นประธานการเปิดศูนย์ฝึกอบรมเอไอเอลีดเดอร์ชิปเซ็นเตอร์ ของบริษัท เอไอเอ (ประเทศไทย) ส่วนหนึ่งเป็นการสร้างสัมพันธ์กับภาคเอกชน ที่จะเป็นลูกค้าสำคัญของกองทุนโครงสร้างพื้นฐานเพื่ออนาคตประเทศไทย หรือไทยแลนด์ฟิวเจอร์ฟันด์ วงเงินเริ่มต้น 1 แสนล้านบาท ที่คาดว่าจะเริ่มเปิดขายให้นักลงทุนได้เดือน พ.ค.นี้
...ร่างไว้เสร็จเรียบร้อยมาหลายรัฐบาล กฤษฎา จีนะ วิจารณะ ผู้อำนวยการสำนักงานเศรษฐกิจการคลัง (สศค.) ยิ้มได้สบายใจมากขึ้น เมื่องานใหญ่ พ.ร.บ.การเงินการคลัง ผ่านความเห็นชอบจากคณะรัฐมนตรี (ครม.) แล้ว ต่อไปก็ยังเหลืองานใหญ่อีกหลายเรื่อง ทั้งมาตรการบ้านประชารัฐ และภาษีที่ดินและสิ่งปลูกสร้าง ที่เข้าคิวรอให้รัฐบาลตัดสินใจอยู่
...สำหรับ จักรกฤศฏิ์ พาราพันธกุล อธิบดีกรมธนารักษ์ เดินหน้าโครงการบ้านประชารัฐล่วงหน้า เตรียมเปิดที่ราชพัสดุ 2 แปลงกลางเมือง แล้วว่าจ้างเอกชนมาสร้างคอนโดมิเนียม 1,000 ยูนิต ให้ข้าราชการรายได้น้อยเช่าอยู่เดือนละ 3,000 บาท เป็นการนำร่องเรียกน้ำย่อยโครงการบ้านประชารัฐให้เกิดได้ตามนโยบายของรัฐบาล
...ประสงค์ พูนธเนศ อธิบดีกรมสรรพากร ผลงานเข้าตารัฐบาลต่อเนื่อง จากการเก็บภาษีมรดก ถึงการผลักดันให้ผู้ประกอบการทำบัญชีเดียว ล่าสุดภาษีโลกสวย เอกชนตั้งวิสาหกิจชุมชนเพื่อสังคมนำกำไรที่เกิดขึ้นไปช่วยเหลือสังคมจะได้รับการยกเว้นภาษี